b'\n_START_ARTICLE_\nJuodkalnijos futbolo sistema\n_START_PARAGRAPH_\nJuodkalnijos futbolo pagrindin\xc4\x97 kontroliuojanti organizacija \xe2\x80\x93 Juodkalnijos futbolo federacija, kontroliuojanti nacionalin\xc4\x99 vyr\xc5\xb3 rinktin\xc4\x99. Juodkalnija iki 2006 m. bir\xc5\xbeelio 15 d. priklaus\xc4\x97 didesn\xc4\x97ms federacijoms \xe2\x80\x93 Jugoslavijos, Serbijos ir Juodkalnijos, tod\xc4\x97l \xc5\xa1alies futbolininkai atstovavo t\xc5\xb3 valstybi\xc5\xb3 rinktin\xc4\x97ms, o futbolo klubai dalyvavo didesni\xc5\xb3 valstybi\xc5\xb3 var\xc5\xbeybose. 2006 m. paskelbus valstyb\xc4\x97s nepriklausomyb\xc4\x99, Juodkalnijos futbolo federacija pateik\xc4\x97 pra\xc5\xa1ymus stoti \xc4\xaf FIFA ir UEFA ir nuo 2006 m. dalyvauti Europos \xc4\x8dempionato arba 2010 m. pasaulio \xc4\x8dempionato atrankos turnyruose bei kitose tarptautin\xc4\x97se var\xc5\xbeybose._NEWLINE_2007 m. saus\xc4\xaf Juodkalnijos futbolo federacija tapo visateise UEFA nare. Juodkalnijos vyr\xc5\xb3 futbolo rinktin\xc4\x97 pirm\xc4\x85sias oficialias rungtynes \xc5\xbeaid\xc4\x97 Podgoricoje 2007 m. kovo 24 d., kur nugal\xc4\x97jo Vengrijos rinktin\xc4\x99 rezultatu 2-1.\n_START_SECTION_\nLyga\n_START_PARAGRAPH_\nNuo 2006 m. Juodkalnijos pirmoji lyga (Prva crnogorska fudbalska liga) tapo auk\xc5\xa1\xc4\x8diausia \xc5\xa1alies lyga (anks\xc4\x8diau tai buvo \xc5\xbeemesn\xc4\x97 Serbijos ir Juodkalnijos futbolo sistemos dalis). Taip pat organizuojama ir \xc5\xbeemesn\xc4\x97 antroji futbolo lyga. Nuo 2007-2008 met\xc5\xb3 sezono Juodkalnijos \xc4\x8dempionas patenka \xc4\xaf UEFA \xc4\x8dempion\xc5\xb3 lygos var\xc5\xbeybas, antr\xc4\x85j\xc4\x85 viet\xc4\x85 u\xc5\xbe\xc4\x97m\xc4\x99s klubas dalyvauja UEFA taur\xc4\x97s var\xc5\xbeybose, tre\xc4\x8di\xc4\x85j\xc4\x85 - UEFA Intertoto taur\xc4\x97s var\xc5\xbeybose._NEWLINE_Taip pat rengiamas taur\xc4\x97s turnyras, kurio laim\xc4\x97tojas kit\xc4\x85 sezon\xc4\x85 atstovauja Juodkalnijai UEFA taur\xc4\x97s var\xc5\xbeybose.'